Yamandan 47 nafar O‘zbekiston fuqarosi evakuatsiya qilindi

Moskva viloyatidagi Chkalovskiy aerodromiga jangovar harakatlar tufayli Yamandan evakuatsiya qilingan Rossiya va boshqa mamlakatlar fuqarolarini olib kelgan ikki samolyot qo‘ndi, deb xabar bermoqda “TASS”.

Dastlabki samolyot bortida 160 kishi bo‘lib, ulardan 120 nafari Rossiya, 15 nafari Belarus, 10 nafari Polsha, 8 nafari Ukraina, 3 nafari Qirg‘iziston, 3 nafari O‘zbekiston, 2 nafari Yaman va 1 nafari Tojikiston fuqarolaridir. Ularning orasida 2 yoshgacha bo‘lgan 15 nafar bola va 64 nafar o‘smir bo‘lgan.
Ikkinchi samolyotdagi 130 kishidan 43 nafari Rossiya, 44 nafari O‘zbekiston, 15 nafari Yaman, 8 nafari Tojikiston, 5 nafari Belarus, 5 nafari Ozarbayjon, 3 nafari Polsha, 3 nafari Qirg‘iziston, 2 nafari Ukraina, 1 nafari Kanada, 1 nafari Serbiya, 1 nafari Litva va 1 nafari Moldova fuqarolaridir. Ularning orasida 2 yoshgacha bo‘lgan 7 nafar bola va 18 o‘smir bo‘lgan.